מאיר ארגוב

**מאיר ארגוב** (**גרבובסקי**); (1 בינואר 1905 – 24 בנובמבר 1963) היה פעיל ציוני, מחותמי מגילת העצמאות, חבר הכנסת, יושב ראש ועדת החוץ והביטחון בכנסות השנייה ועד החמישית.

## ביוגרפיה
נולד בשנת 1905 ברִיבְּנִיצָה שבפלך בסרביה, אז בתחום המושב היהודי של האימפריה הרוסית (כיום במולדובה). למד בחדר, בגימנסיה ביקטרינוסלב ובאוניברסיטת קייב. עמד בראש "החלוץ" באוקראינה והיה חבר מרכז "צעירי ציון". נאסר בברית המועצות בשל פעילותו הציונית, וגורש ממנה בשנת 1924. עלה לארץ ישראל בשנת 1927. עבד כפועל במושבות, ותקופה מסוימת עבד בנס ציונה, שבה היה מוכר כאדם מסורתי שנהג לשמש כשליח ציבור בחגים. באפריל 1928 נשא לאשה את ציפורה לוחוביצקי.

נבחר לתפקיד מזכיר מועצת פועלי פתח תקווה, בו שימש בשנים 1929–1939. בתפקידו היה שותף למאבק למען עבודה עברית בפתח תקווה ובין השאר אמר: 

היה פעיל במפא"י וחבר מרכז המפלגה, חבר מטעמה בוועד הלאומי (1930) ובעיריית פתח תקווה משנת 1931. בשנת 1942 התנדב לשרת בצבא הבריטי, ובעקבות זאת התפטר מחברותו במועצת עיריית פתח תקווה. הצטרף לבריגדה היהודית עם הקמתה, בשורותיה נלחם באיטליה וכן השתתף בפעולות ההצלה ועלייה ב' בתום מלחמת העולם השנייה.

[ממוזער|מאיר ארגוב (בצד שמאל מאחור) בישיבת [ועדת החוץ והביטחון של הכנסת ב-1 בספטמבר 1949]]
היה חבר מועצת העם, לפני הקמת המדינה, חבר ועדת המצב, ואחראי מטעמה על ענייני הדואר. מתוקף תפקידו פעל להכנת בולים למדינה שעמדה לקום. עם הקמת המדינה היה מחותמי מגילת העצמאות ומתוקף חברותו במועצת העם היה לחבר מועצת המדינה הזמנית. ביולי 1948 ייצג את מדינת ישראל בקונגרס היהודי העולמי שהתכנס בשווייץ וביוני 1949 נבחר להיות נציג מפא"י במועצה הכללית של הקונגרס היהודי העולמי בישראל. הוצב במקום ה-46 ברשימת מפא"י בבחירות לאספה המכוננת, ובעקבות תוצאות הבחירות בהן זכתה מפא"י ל-46 מנדטים נכנס לכנסת הראשונה. הוא המשיך לכהן כחבר הכנסת עד למותו במהלך כהונת הכנסת החמישית. היה יושב ראש ועדת החוץ והביטחון בכנסות השנייה עד החמישית.

בשנת 1950 היה מנהל המחלקה המוניציפלית של הוועד הפועל של ההסתדרות וניהל מטעמה את מערכת הבחירות לרשויות המקומיות. בנובמבר 1951 מונה למזכ"ל מפא"י.

ארגוב נפטר באופן פתאומי מהתקף לב, בעת שכיהן בכנסת. בישיבת ממשלה הודיעו על מותו. ארגוב נקבר בבית הקברות סגולה בפתח תקווה. בהלווייתו השתתפו בין השאר ראש הממשלה לוי אשכול, סגן ראש הממשלה ושר החוץ אבא אבן ויושב ראש הכנסת קדיש לוז.

## חיים אישיים
ארגוב היה נשוי לציפורה, בת לבית לוחוביצקי (1907–2005) ונולדה להם בת.

## כתביו
* מאיר גרבובסקי, **נרות דולקים בגזרה היהודית**: שנה לחי"ל, תל אביב: מחלקת ההסברה של הוועד הפועל [של ההסתדרות], תש"ו.
* מאיר ארגוב, **מאבקים: מבחר מאמרים ומסות**, תל אביב: תנועת העבודה הציונית העולמית, תשל"א.

## קישורים חיצוניים

* 
* 

## הערות שוליים

קטגוריה:ישראלים ילידי האימפריה הרוסית
קטגוריה:בוגרי אוניברסיטת קייב
קטגוריה:חברי צעירי ציון
קטגוריה:פעילים ציונים באוקראינה
קטגוריה:אנשי העלייה הרביעית
קטגוריה:מזכירי מועצות פועלים
קטגוריה:חברי אספות הנבחרים
קטגוריה:חברי הוועד הלאומי
קטגוריה:חברי הכנסת מטעם מפא"י
קטגוריה:חברי מועצת המדינה הזמנית מטעם מפא"י
קטגוריה:חותמי מגילת העצמאות
קטגוריה:חברי מועצת העיר פתח תקווה
קטגוריה:לוחמי הבריגדה היהודית
קטגוריה:חברי הכנסת השנייה
קטגוריה:חברי הכנסת השלישית
קטגוריה:חברי הכנסת הרביעית
קטגוריה:חברי הכנסת החמישית
קטגוריה:חברי כנסת שמתו במהלך כהונתם
קטגוריה:יושבי ראש ועדת החוץ והביטחון
קטגוריה:חברי הכנסת: פועלים
קטגוריה:אישים הקבורים בבית הקברות סגולה
קטגוריה:פתח תקווה: חברי הכנסת
קטגוריה:ישראלים שנולדו ב-1905
קטגוריה:ישראלים שנפטרו ב-1963